
ŠAKIŲ RAJONO SAVIVALDYBĖS  TARYBA

SPRENDIMAS

DĖL RAJONO SAVIVALDYBĖS TARYBOS 2006 M. LAPKRIČIO 9 D. SPRENDIMO NR. T- 318 PAKEITIMO

2010 m. vasario 25 d. Nr. T- 30 

Šakiai 


Rajono savivaldybės taryba, vadovaudamasi Lietuvos Respublikos biudžeto sandaros įstatymo (Žin., 1990, Nr. 24-596, 2004, Nr.4-47) 2 str. 13 d. ir  Vyriausybės 2001 m. gegužės 14 d. nutarimu Nr. 543 (Žin., 2001, Nr. 42-1455, 2004, Nr. 96-3531) patvirtintų Lietuvos Respublikos Valstybės biudžeto ir savivaldybių biudžetų sudarymo ir vykdymo taisyklių 31 p.,                            n u s p r e n d ž i a:

1. Pakeisti rajono savivaldybės biudžeto specialiųjų programų sudarymo ir vykdymo tvarkos aprašą ir jį išdėstyti nauja redakcija (pridedama).


2. Pripažinti netekusiu galios rajono savivaldybės tarybos 2006 m. lapkričio 9 d. sprendimą Nr. T-318 „Dėl savivaldybės tarybos 2003 m. birželio 12 d. sprendimo Nr. T-85 pakeitimo“.
Meras




                   Juozas Bertašius





PATVIRTINTA



                                                                         Šakių rajono savivaldybės tarybos

                                                                                      2010 m. vasario 25 d. sprendimu Nr. T-30

SAVIVALDYBĖS BIUDŽETO SPECIALIŲJŲ PROGRAMŲ SUDARYMO IR VYKDYMO TVARKOS APRAŠAS

I. BENDROSIOS NUOSTATOS


1. Savivaldybės biudžeto specialiųjų programų sudarymo ir vykdymo tvarkos aprašas (toliau – aprašas) reglamentuoja savivaldybės biudžetinių įstaigų specialiųjų programų rengimo, tvirtinimo procedūras, pajamų įskaitymą į savivaldybės biudžeto pajamas, lėšų naudojimą  ir asignavimų valdytojų teises pareigas ir atsakomybę. 


2.2. Pagrindinės sąvokos:


2.1. Savivaldybės biudžetas – savivaldybės tarybos patvirtintas savivaldybės biudžeto pajamų ir asignavimų biudžetinių metų planas.


2.2. Savivaldybės biudžeto asignavimai – savivaldybės nustatyta biudžetinių įstaigų ir kitų biudžeto lėšas gaunančių subjektų, atliekančių viešojo administravimo funkcijas, išlaidoms ir ilgalaikiam materialiajam ir nematerialiajam turtui įsigyti skirta lėšų suma, kurią asignavimų valdytojas turi teisę biudžetiniais metais gauti iš savivaldybės biudžeto lėšų, pateikęs paraišką savivaldybės administracijos Biudžeto ir turto skyriui, patvirtintoms programoms finansuoti.


2.3. Savivaldybės biudžeto asignavimų valdytojai – savivaldybės administracijos direktorius, savivaldybės biudžetinių įstaigų, nurodytų savivaldybės tarybos patvirtintame rajono savivaldybės biudžete, vadovai.

2.4. Finansavimas – lėšų pervedimas į biudžetinių, viešųjų įstaigų ir kitų subjektų sąskaitas jų programoms įgyvendinti arba tiesioginis šių asignavimų valdytojų išlaidų apmokėjimas iš savivaldybės biudžeto.

2.5. Biudžetinių įstaigų pajamos – pajamos, gautos atliekant funkcijas, numatytas jų veiklą reglamentuojančių teisės aktų dokumentuose ir vadovaujantis Lietuvos Respublikos įstatymais arba Vyriausybės nutarimais naudojamos šių įstaigų išlaidoms dengti ir kitiems įstaigų poreikiams. Savivaldybės biudžetinių įstaigų teikiamų paslaugų apmokėjimo kainas ir tarifus nustato savivaldybės taryba, jeigu teisės aktai nenustato kitaip.

2.6. Savivaldybės specialioji programa – veiklos, skirtos institucijos, biudžetinės įstaigos misijai įgyvendinti, plano dalis, kuri finansuojama iš įmokėtų į savivaldybės biudžetą biudžetinių įstaigų pajamų. 

2.7. Programos sąmata – dokumentas, kuriame pagal ekonominę ir funkcinę klasifikaciją nurodyti programai įgyvendinti skirti asignavimai.

2.8. Ekonominė klasifikacija – biudžeto pajamų ir asignavimų klasifikavimas pagal bendrus ekonominius lėšų sukaupimo ir paskirstymo požymius.

2.9. Funkcinė klasifikacija – biudžeto asignavimų klasifikavimas pagal valstybės funkcijas.

3. Kitos šiose taisyklėse vartojamos sąvokos atitinka sąvokas, vartojamas Lietuvos Respublikos biudžeto sandaros įstatyme ir kituose biudžeto sudarymo, vykdymo, administravimo tvarką reglamentuojančiuose teisės aktuose.

II. SPECIALIŲJŲ PROGRAMŲ SĄMATŲ SUDARYMAS IR TVIRTINIMAS


4. Biudžetinių įstaigų pajamos, gautos už teikiamas paslaugas ir patalpų nuomą, įskaitomos į savivaldybės biudžetą. 


5. Pajamoms priskiriama:

5.1.  Mokestis už  trumpalaikio ir ilgalaikio turto nuomą;

5.2. Mokestis už vaikų mokymą papildomo ugdymo įstaigose; 

5.3. Mokestis už Šakių rajono savivaldybės jaunimo kūrybos ir sporto centro teikiamas paslaugas;

5.4. Mokestis už Šakių rajono socialinių paslaugų centro teikiamas paslaugas;

5.5. Mokestis už Šakių rajono savivaldybės visuomenės sveikatos biuro teikiamas paslaugas;

5.6. Mokestis už mokamą vaikų maitinimą švietimo įstaigose;

5.7. Mokestis už vaikų išlaikymą ikimokyklinio ugdymo įstaigose;

5.8. Mokestis už pramoginius renginius, ekspozicijas ir parodas;

5.10. Mokestis už kopijavimo ir dokumentų dauginimo paslaugas;

5.11. Mokestis už naudojimąsi kompiuterizuotomis darbo vietomis;

5.12. Gyvenamųjų patalpų nuomos administravimas;

5.13. Praktinio vairavimo mokymas;

5.14. Mokestis už dokumentų viešojo pirkimo konkursams rengimą; 


5.15. Kitos įplaukos už teikiamas paslaugas, atitinkančios įstaigos nuostatuose numatytą veiklą;


6. Biudžetinės įstaigos, gaunančios pajamas už teikiamas paslaugas bei patalpų nuomą, kasmet sudaro pajamų už teikiamas paslaugas bei patalpų nuomą išlaidų sąmatas (kiekvienai programai atskira sąmata). Išlaidų sąmatos sudaromos pagal biudžeto išlaidų sąmatų ekonominius straipsnius. Sąmatas tvirtina savivaldybės biudžeto asignavimų valdytojai. 


7. Specialiųjų programų sąmatose numatyti asignavimai naudojami įstaigos išlaidoms dengti ir kitiems įstaigos poreikiams pagal atitinkamas specialiąsias programas.


8. Pajamos už patalpų nuomą naudojamos patalpų remontui bei jų atnaujinimui.


9. Specialiųjų programų pajamų – išlaidų sąmatos jei gaunama daugiau nei planuota pajamų, savivaldybės tarybos sprendimu gali būti tikslinamos. Visais atvejais išlaidos negali viršyti pajamų. Asignavimai ilgalaikio turto įsigijimui ir darbo užmokesčiui tikslinami savivaldybės tarybos sprendimu.

III. SPECIALIŲJŲ PROGRAMŲ SĄMATŲ VYKDYMAS


10. Biudžetinės įstaigos gautas pajamas už teikiamas paslaugas kaupia atskiroje specialiosioms programoms finansuoti sąskaitoje.


11. Į Šakių rajono savivaldybės administracijos sąskaitą (Nr. LT 954010042100020057,  pajamų kodas 59284 – už biudžetinių įstaigų teikiamas paslaugas gautos lėšos, įskaitomos į savivaldybės biudžeto pajamas) įmokos pervedamos du  kartus per mėnesį – iki 15 ir 30 mėnesio darbo dienos arba vieną kartą priešpaskutinę mėnesio darbo dieną, jeigu šios pajamos neviršija 1000 litų per mėnesį.


12. Asignavimų valdytojai, teikdami lėšų gavimo paraiškas savivaldybės administracijos  Biudžeto ir turto skyriui, įrašo (pervestų į biudžetą sumų dydyje) ir specialiųjų programų lėšų poreikį.


13. Asignavimų valdytojai turi teisę biudžetiniais metais, likus ne mažiau kaip 10 dienų iki ketvirčio pabaigos, keisti specialiųjų programų asignavimų pagal ekonominę klasifikaciją paskirtį, suderinę su Biudžeto ir turto skyriumi, neviršydami programai patvirtintų bendrųjų asignavimų išlaidoms, iš jų darbo užmokesčiui ir turtui įsigyti sumų. 


14. Metams pasibaigus, nepanaudotos specialiųjų programų asignavimų lėšos lieka asignavimų valdytojų specialiųjų programų sąskaitose.


15. Savivaldybės administracijos Biudžeto ir turto skyrius sudaro pajamų ir išlaidų už teikiamas paslaugas ir patalpų nuomą suvestines sąmatas. Kartu su savivaldybės biudžeto projektu, sąmatos teikiamos svarstyti rajono savivaldybės tarybos komitetams ir rajono savivaldybės tarybai. 


16. Kiekvieno mėnesio pradžioje per tris darbo dienas Biudžeto ir turto skyrius pateikia žinias apie gautas pajamas už teikiamas paslaugas Valstybinei mokesčių inspekcijai (Forma 1-VP).


17. Savivaldybės tarybos patvirtintos pajamų už teikiamas paslaugas ir specialiųjų programų išlaidų suvestinės sąmatos pateikiamos Finansų ministerijai kartu su rajono savivaldybės biudžetu.

IV. SPECIALIŲJŲ PROGRAMŲ APSKAITA, ATSKAITOMYBĖ IR KONTROLĖ


18. Pajamos registruojamos apskaitoje ir rodomos finansinėse ataskaitose tą ataskaitinį laikotarpį, kurį yra uždirbamos, t.y. kurį suteikiamos viešosios paslaugos, nepriklausomai nuo pinigų gavimo momento.


19. Gautos įplaukos už suteiktas paslaugas negali būti iš karto naudojamos. Jas privaloma pervesti į savivaldybės biudžetą.


20. Turto naudojimo, paslaugų pardavimo pajamos, pajamų pripažinimas pagal išrašomas sąskaitas - faktūras apskaitoje registruojamas įvykus ūkinei operacijai. Sukauptos pajamos, pervestinos pajamos ir sukauptos pervestinos pajamos apskaitoje gali būti registruojamos mėnesio pabaigoje.


21. Pajamos, gautos už biudžetinės įstaigos paslaugų teikimą, priskiriamos pagrindinės veiklos  kitoms pajamoms.


22. Biudžetinės įstaigos kartu su Biudžeto įvykdymo ataskaita kiekvieną mėnesį pateikia formą Nr. 1 – metinė, ketvirtinė, mėnesinė „Įmokų į biudžetą, skiriamų specialioms programoms finansuoti, ATASKAITA“ .


23. Biudžetinės įstaigos kartu su biudžeto vykdymo ketvirtinėmis ataskaitomis pateikia Specialiųjų programų vykdymo ataskaitą Forma Nr. 2.


24. 2010 m. vasario 28 d. ataskaitoje Forma Nr. 1 – metinė, ketvirtinė, mėnesinė  „Įmokų į biudžetą, skiriamų specialioms programoms finansuoti, ATASKAITA“ specialiųjų programų lėšos atvaizduojamos dviem įrašais: kiek įnešta lėšų nuo metų pradžios per VMI ir kiek į  rajono savivaldybės biudžeto sąskaitą.


25. Asignavimų valdytojai yra atsakingi už teisingą specialiųjų programų sąmatų sudarymą, asignavimų apskaitą ir  lėšų naudojimą pagal paskirtį.


26. Specialiųjų programų vykdymo kontrolę atlieka rajono savivaldybės kontrolieriaus tarnyba, centralizuotas savivaldybės vidaus audito skyrius.

_______________________________

